《逢陈当时》
明代·何璧

湖海年年气尚横，相逢一笑盖初倾。
悔因任侠轻妻子，恨不从初结弟兄。
客里卖文难得价，市中说剑畏知名。
灯前喜共猿公语，闻道辽阳正请兵。

作者简介：明福建福清人，字玉长。身材魁岸，跅弛放迹，使酒纵博。乡里轻侠少年皆听其指挥。上官命捕之，亡匿清流王若家，尽读其藏书。游徽州，为诗四章投知县张涛，涛延为上客。后涛开府辽东，璧往从之。涛欲荐之，以罢而止。自此谙晓辽事，常欲有所作为，而终无机会，抱恨以终。